ΓΡΑΠΤΗ ΕΡΩΤΗΣΗ E-0521/98 υποβολή: Shaun Spiers (PSE) προς την Επιτροπή (2 Μαρτίου 1998)

Θέμα: Σχήματα Αλληλοβοήθειας (LETS)

Γνωρίζει η Επιτροπή την περίπτωση δύο Βρετανών εκπατρισμένων στη Γαλλία στους οποίους επεβλήθη πρόστιμο από Δικαστήριο για συμμετοχή σε LETS; Τα σχήματα LETS στοχεύουν στην αλληλοβοήθεια των μελών τους με ένα συμβολικό αντάλλαγμα ή με την παροχή άλλων υπηρεσιών όπως η φύλαξη παιδιών, εργασίες κηπουρικής ή μικροεπισκευές κτηρίων. Το σύστημα αυτό αποτελεί μορφή της συνεργατικής ή κοινωνικής οικονομίας. 240 σχήματα LETS έχουν εγκριθεί από το γαλλικό Υπουργείο Εργασίας και υπάρχουν πολλά ακόμα εντός της ΕΕ.

Σκοπεύει η Επιτροπή να προωθήσει τα σχήματα LETS που μπορούν να παίξουν σημαντικό ρόλο στην ενίσχυση της κοινωνικής συνοχής και την καταπολέμηση της περιθωριοποίησης; Σκοπεύει να εκπονήσει μελέτες για την εξάπλωσή τους εντός της ΕΕ, Έχει κάποια σχέδια για να αποθαρρύνει ορισμένες χώρες που εφαρμόζουν διακρίσεις κατά των σχημάτων LETS;

Απάντηση του κ. Παπουτσή εξ ονόματος της Επιτροπής (21 Απριλίου 1998)

Η ανάπτυξη των τοπικών συστημάτων ανταλλαγών (SEL) (ή ακόμη LETs - τοπικά συστήματα εμπορικών ανταλλαγών)είναι ένα φαινόμενο που παρατηρείται διαρκώς συχνότερα, όπως διαπιστώνεται από τις υποθέσεις στις οποίες αναφέρθηκε το αξιότιμο μέλος.

Η σημασία των SEL είναι οπωσδήποτε ποικίλη ανάλογα με τα κράτη μέλη. Ενώ ορισμένα κράτη μέλη θεωρούν τις SEL ως πρωτοβουλίες σχεδόν δημόσιας ωφέλειας, σε άλλα κράτη μέλη αντίθετα, τα συστήματα αυτά δημιουργούν ορισμένα νομικά προβλήματα, ιδίως στους τομείς της φορολογίας, του ανταγωνισμού, των δικαιωμάτων στην εργασία και στην κοινωνική ασφάλιση. Η εξέταση των περισσοτέρων ειδικών αυτών προβλημάτων εμπίπτει στην αρμοδιότητα των κρατών μελών, εφόσον τα συστήματα αυτά δεν έχουν αποτελέσει το αντικείμενο μέτρων εναρμόνισης σε κοινοτικό επίπεδο.

Η Επιτροπή είναι ασφαλώς υπέρ της πολύπλευρης έκφρασης της αλληλεγγύης μεταξύ των ατόμων που αλληλοβοηθούνται μέσω των SEL, αλλά εφόσον η έκφραση αυτή ασκείται στο πλαίσιο των αντίστοιχων νομικών διατάξεων των κρατών μελών.

Θα πρέπει σε κάθε περίπτωση να σημειωθεί ότι τα κράτη μέλη έχουν κληθεί, σύμφωνα με τα συμπεράσματα του Ευρωπαϊκού Συμβουλίου του Λουξεμβούργου για την απασχόληση, να αναζητήσουν (συμπέρασμα 65) όλα τα μέτρα που επιτρέπουν την πλήρη εκμετάλλευση των δυνατοτήτων που προσφέρονται από τη δημιουργία θέσεων απασχόλησης στο τοπικό επίπεδο από την κοινωνική οικονομία και από τις νέες δραστηριότητες που συνδέονται με τις μη ακόμη ικανοποιηθείσες από την αγορά ανάγκες, με στόχο να περιοριστεί κάθε εμπόδιο που θα μπορούσε να παρακωλύσει τα μέτρα αυτά.

Από πλευράς της, η Επιτροπή, σεβόμενη την επικουρικότητα, θα εξετάσει τον τρόπο με τον οποίο το σύνολο των μορφών οικονομικής και νομικής οργάνωσης, θα μπορούν, υπό καθεστώς ισότητας με όλους τους παράγοντες, να επωφεληθούν θετικών αντίκτυπων της ενιαίας αγοράς και να συμμετάσχουν στις νέες φάσεις της ευρωπαϊκής οικοδόμησης. Αυτό θα γίνει μέσω κοινοτικών ενεργειών υπέρ των συνεταιρισμών, ταμείων αλληλοβοήθειας, ενώσεων και ιδρυμάτων (CMAF) που θα στοχεύουν, στο πλαίσιο της παράτασης των πρωτοβουλιών που θα έχουν προηγουμένως αναληφθεί, να προωθηθεί μια πιστή και πλήρης εικόνα του τομέα, να απεικονιστεί και να αυξηθεί το επιχειρηματικό τους δυναμικό, ώστε να βελτιωθούν οι δυνατότητές τους να προετοιμαστούν στις νέες προκλήσεις και ανάγκες της κοινωνίας του 21ου αιώνα.